อีกหนึ่งร้านนมที่ยังคงอยู่ในหาดใหญ่ หลังจากที่ไม่ได้แวะมาเกือบๆ สองปี ค่ำนี้ผมแวะกลับมาซักครั้งครับ 

[ที่ตั้งและบรรยากาศ] ร้านตั้งอยู่ที่ ถ. ผดุงภักดี ไม่ใกล้ไม่ไกลจากย่านตลาดใหม่ แค่มุ่งตรงมาจากโรงแรมสิงห์โกลเด้นเพลสเพียงไม่กี่เมตร ก็จะเจอร้านนี้ บรรยากาศภายในร้านเปลี่ยนแปลงไปเยอะจากที่นั่งที่เคยเป็นฟางก็ปรับมาเป็นเก้าอี้พลาสติก ... รู้สึกดีขึ้นมาหน่อย แต่แวบแรกที่เดินเข้ามารู้สึกว่าภายในร้านมีกลิ่นไม่ค่อยดีนัก เหมือนการระบายอากาศยังไม่ดี 

ร้านเปิด 11.00 -23.00 น. มี Free WiFi 

เมนูสไตล์ร้านนม พวกเครื่องดื่ม ขนมปังปิ้ง ของทานเล่น และเมนูหนักท้องอย่างพวกอาหารจานเดียว ที่มีตัวเลือกเพิ่มขึ้นมากกว่าเดิม 

ครั้งนี้ผมสั่งแตงโมปั่น แบบหวานน้อย รสชาติหวานน้อยตามที่สั่ง แต่ทั้งสีและกลิ่นนี่บอกได้เลยว่าแทบไม่มีความเป็นแตงโมครับ เพราะมันอ่อนมากๆ ส่วนโกโก้เย็นก็เข้มข้นดีนะ 
ปังเย็นชอคโกแลต นมปั่นที่ไม่ค่อยมีกลิ่นนมเท่าไร กับขนมปังกรอบชิ้นเล็กๆ มินิโอริโอ้ โคอาล่ามาร์ช และคอนเฟรกส์ ผงไมโล และซอสชอคโกแลต ก็ทานได้เรื่อยๆ ไม่ถึงกับว้าว เป็นเมนูที่เหมาะกับเด็กๆ มากกว่า (แล้วสั่งทำไมหว่า??) 

โดยรวม เมื่อประมาณ 2 ปีก่อน รู้สึกประทับใจในร้านนี้นะ แต่กลับมาครั้งนี้รู้สึกว่าไม่เหมือนเดิม ทั้งกลิ่นอับในร้าน เมนูที่สั่งมารอบนี้ก็เฉยๆ ยังไม่ถึงกับโดนใจ เอาเป็นว่ารอบนี้แปะไว้ 3 ดาวละกันครับ 